Izvor: Dusko Jaramaz/PIXSELL, Ilustracija

Ministarstvo unutarnjih poslova (MUP) ni Uskok nisu komentirali vijest o uhićenju muškarca koji je osumnjičenom Franji Vargi dojavio da mu se sprema uhićenje zbog izrade lažnih SMS poruka za Zdravka Mamića, ali i bivšeg predsjednika HDZ-a Tomislava Karamarka i potpredsjednika te stranke Milijana Brkića.

Neslužbeno se doznaje da je uhićen vozač ministra Tomislava Tolušića, Blaž Curić.

"I ja sam čuo jutros da je uhićen jedan od mojih vozača koji rade u Ministarstvu poljoprivrede, koji je ujedino vozio i mene. Svaka čast Ministarstvu unutarnjih poslova i DORH-u. Ja očekujem da će apsolutno svi koji su u ovoj aferi imali prste biti procesuirani i kažnjeni", rekao je ministar Tolušić novinarima ispred zgrade Vlade.

Izvor: N1



No, tu informaciju nisu željeli komentirati u MUP-u ističući da je slučaj u nadležnosti Uskoka gdje također nije bilo moguće dobiti nikakvu informaciju.



Jutarnji list objavio je da je policija u srijedu rano ujutro u Zagrebu privela osobu koju sumnjiči da je Vargi dojavio za uhićenje te da je privedeni muškarac vozač je jednog od ministara u Vladi RH.



Prema neslužbenim podacima, osumnjičeni se u policiji nalazi na kriminalističkom istraživanju.

Slučaj Varga danas je komentirao i zamjenik predsjednika HDZ-a i potpredsjednik Hrvatskog sabora Milijan Brkić. Ponovio je da bivšega MUP-ova informatičara Franju Vargu iz afere 'fabriciranih sms-ova' poznaje dugi niz godina, još dok je radio u MUP-u, ali da nikakve njegove usluge nije koristio, te da se prošli tjedan nije čuo s njim.

Izvor: N1

Podsjetimo, Franjo Varga (36) iz Belišća uhićen je u petak poslijepodne u svojem obiteljskom domu zbog osnovane sumnje da je izrađivao lažnu SMS korespondenciju i drugu dokumentaciju za potrebe sudskog postupka koji se na Županijskom sudu u Osijeku vodio protiv braće Zdravka i Zorana Mamića, Damira Vrbanovića i Milana Pernara, kojima se sudilo za izvlačenje 115,8 milijuna kuna iz GNK Dinamo.



Vargu se konkretno tereti da je izradio lažnu SMS korespondenciju između bivšeg Glavnog državnog odvjetnika Dinka Cvitana i neimenovanog suca Županijskog suda u Osijeku koji je bio član sudskog vijeća koje je sudilo Mamiću i ostalima, a u kojoj je Cvitan navodno vršio pritisak na osječke suce kako bi donijeli osuđujuće presude za okrivljenike. Tu je korespondenciju Zdravko Mamić osobno prezentirao javnosti 4. lipnja ove godine, dva dana uoči izricanja nepravomoćne presude u Osijeku, i to na izvanrednoj konferenciji za medije održanoj s početkom u 21 sat, tvrdeći kako je to eklatantan dokaz da mu se cijeli proces namješta i da mora biti osuđen. Mamić je tada izjavio da je na njegovu adresu u više navrata došla određena pošta.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.